**Informatīvais ziņojums**

**“Par Eiropas Savienības programmas *Erasmus+* līdzfinansēta sadarbības projekta ar Ekonomiskās sadarbības un attīstības organizāciju “Latvijas izglītības un prasmju stratēģijas attīstība” īstenošanu”**

Eiropas Komisija ir apstiprinājusi darba programmu 2018.gadam Eiropas Savienības programmas *Erasmus+* izglītības, apmācības, jaunatnes un sporta jomāīstenošanai, paredzot partnerību ar Ekonomiskās sadarbības un attīstības organizāciju (turpmāk – OECD) nacionālo prasmju stratēģiju ieviešanā. Informatīvais ziņojums informē par Eiropas Savienības programmas *Erasmus+* līdzfinansēta sadarbības projekta ar OECD “Latvijas izglītības un prasmju stratēģijas attīstība” īstenošanu, kā rezultātā tiks izstrādātas Izglītības un prasmju attīstības pamatnostādnes 2021.-2027.gadam. Informatīvais ziņojums ir sagatavots pēc Izglītības un zinātnes ministrijas iniciatīvas, pamatojoties uz Izglītības likuma 14.panta 18.apakšpunktā noteikto Ministru kabineta kompetenci sagatavot izglītības attīstības pamatnostādnes turpmākajiem septiņiem gadiem kā vienotu valsts politiku un stratēģiju izglītībā.

2020.gadā noslēdzas Izglītības attīstības pamatnostādņu 2014.-2020.gadam pārskata periods. Šajā laikā Latvija ir iestājusies OECD, apņemoties ieviest rīcībpolitikas atbilstoši OECD standartiem un labajai praksei visās tautsaimniecības nozarēs. **Latvijai kā OECD dalībvalstij ir nepieciešama starptautiski salīdzinošā analīzē balstīta, uz augstāku produktivitāti un ražotspēju vērsta izglītības un prasmju attīstības stratēģija, kas paredz stratēģisku pieeju prasmju piedāvājuma un pieprasījuma līdzsvarošanai un strukturēti risina ar prasmju nepietiekamību saistītos Latvijas ekonomiskās attīstības izaicinājumus.** Izglītības un prasmju attīstības pamatnostādnēm 2021.-2027.gadam ir jāparedz rīcībpolitikas instrumenti un sasniedzamie rādītāji izglītības un prasmju rezultātu salāgošanai ar darba tirgu, ņemot vērā Latvijas vidēja termiņa ekonomiskās, demogrāfiskās un sociālās tendences, un jānosaka skaidra nākošā struktūrfondu plānošanas perioda ieguldījumu struktūra un prioritātes. Lai to nodrošinātu,ir nepieciešama OECD augsta līmeņa analītiskā kapacitāte un pieredze nacionālo attīstības izaicinājumu risināšanā un starpnozaru sadarbības veicināšanā.

OECD 2017.gada Ekonomikas pārskatā par Latviju[[1]](#footnote-2) produktivitātes veicināšana un labāku ekonomisko iespēju nodrošināšana ikvienam iedzīvotājam ir stratēģisks rīcības virziens, kas noteiks Latvijas ekonomisko augšupeju turpmākajos gados. Šobrīd aptuveni 11% strādājošo Latvijā prasmju līmenis ir zemāks nekā nepieciešams profesionālo pienākumu veikšanai, kas ir viens no augstākajiem rādītājiem OECD valstīs Eiropā. Savukārt aptuveni 20% nodarbināto prasmes pārsniedz nodarbinātības prasības, un šajā ziņā Latvija ir vienā no pēdējām vietā Eiropā. Sistēmiska prasmju neatbilstība nodarbinātības vajadzībām noved pie zemas produktivitātes un vājas augsto tehnoloģiju un inovāciju absorbcijas. Latvijas iesaistīšanās globālajās vērtību ķēdēs ir atkarīga no spējas nodrošināt augsti kvalificētu darbaspēku ar mūsdienu darba tirgus prasībām atbilstošām prasmēm. OECD dati liecina, ka Latvijas izglītības rezultāti ir viduvēji vai zemāki nekā vidēji OECD valstīs. Latvijā ir salīdzinoši maz izglītības izcilnieku (*top-performers*), kas potenciāli var transformēt zināšanas augstas pievienotās vērtības ražošanā un inovācijās. Vāja ir pieaugušo iesaiste mūžizglītībā, īpaši populācijā ar zemu izglītības līmeni un zemu sociālās iesaistīšanās motivāciju, tai skaitā lauku reģionos, pie tam šī situācija ir nemainīga pēdējos 10 gadus. Latvijā, salīdzinot ar citām OECD valstīm, kopumā ir augstāks bezdarbs, un tas īpaši attiecas uz gados jaunu darbaspēku (18-24 g.) (1. pielikums). Latvija īsteno vērienīgas sistēmas līmeņa reformas izglītības satura, resursu pārvaldības un vides, izglītības datu un kvalitātes uzraudzības sistēmu pilnveidošanā. Nodrošinot uzsākto reformu nepārtrauktību, nākošajā pārskata periodā ir jāstiprina izglītības un prasmju rezultātu sasaiste ar darba tirgus prasībām, kā arī jāveicina izglītības un apmācības pieejamība ikvienam iedzīvotājam, mazinot sociālo nevienlīdzību Latvijā.

2017.gada oktobrī tika uzsāktas sarunas ar OECD par organizācijas analītiskās kapacitātes un pieredzes izmantošanu pierādījumos balstītas, uz augstāku produktivitāti un konkurētspēju vērstas Latvijas izglītības un prasmju stratēģijas sagatavošanai. Sarunu rezultātā 2018.gada februārī OECD iesniedza Latvijas interesēm pielāgotu sadarbības piedāvājumu, kas tiktu īstenots kā OECD Nacionālās prasmju stratēģijas projekts Latvijā (2.pielikums), kas tika apspriests pušu tikšanās laikā 2018.gada 19.februārī Rīgā. **Latvijas sadarbības ar OECD mērķis ir līdz 2020.gada beigām izstrādātas un valdībā atbalstītas Izglītības un prasmju attīstības pamatnostādnes 2021.-2027.gadam.**

Izglītības un zinātnes ministrijas un OECD sadarbības projekta “Latvijas izglītības un prasmju attīstības stratēģija” (turpmāk – projekts) ietvaros, izmantojot starptautiskos un nacionālos datus, analīzi un pētījumus, kā arī konsultācijas ar politikas plānošanā iesaistītajām pusēm, tiks veikts Latvijas prasmju sistēmas novērtējums un uz šīs bāzes sagatavota **Izglītības un prasmju attīstības pamatnostādņu 2021.-2027.gadam koncepcija**, kā arī nodrošināta koncepcijai atbilstoša politikas plānošanas dokumenta sagatavošana pieņemšanai Ministru kabinetā.Projekta tvērums ir visas prasmju grupas saskaņā ar OECD Prasmju stratēģiju – vispārīgas kognitīvas prasmes, ar konkrēto profesiju vai nozari saistītas prasmes un sociālās prasmes. Tiek vērtēts viss prasmju cikls – prasmju attīstība (izglītība, apmācība), prasmju piemērošana profesionālajām vajadzībām (mūžizglītība), prasmju izmantošana (nodarbinātība). Projekta īstenošanā būs iesaistīti OECD Prasmju centra, kā arī citu atbilstošo OECD nozaru direktorātu eksperti.

Projekts nodrošinās pamatu pierādījumos balstītas, starptautiski salīdzinošos datos pamatotas izglītības un prasmju stratēģijas sagatavošanai, kas ir sasaistīta ar reālo nozares problemātiku un izvirza efektīvas izglītības un prasmju sistēmas vajadzībām atbilstošus rīcības virzienus, pasākumus un rezultatīvos rādītājus kontekstā ar Latvijas kā OECD dalībvalsts attīstības izaicinājumiem un nākotnes vīziju. Projekta rezultātā sagatavotās Izglītības un prasmju attīstības pamatnostādnes 2021.-2027.gadam nodrošinās pamatu mērķtiecīgiem struktūrfondu ieguldījumiem. Neatkarīgas ekspertīzes piesaiste veicinās iesaistīto pušu dialogu stratēģijas koncepcijas izstrādes procesā un nodrošinās sabiedrības atbalstu stratēģijas īstenošanai.

1. **OECD Nacionālās prasmju stratēģijas projekta īstenošana ar Eiropas Savienības programmas *Erasmus+* līdzfinansējumu**

OECD Prasmju stratēģija ir vērsta uz sociālās un ekonomiskās nevienlīdzības izlīdzināšanu globālā mērogā, veicinot pierādījumos balstītu rīcībpolitiku ieviešanu izglītības rezultātu salāgošanai ar darbaspēka attīstības un sociālās labklājības vajadzībām. OECD sniedz atbalstu valdībām, novērtējot nacionālos izaicinājumus attīstībai nepieciešamo prasmju nodrošināšanā un veidojot efektīvas un horizontāli koordinētas prasmju pārvaldības sistēmas. OECD traktē prasmes kā zināšanu, kompetenču un spēju kopumu, ko var iegūt mācīšanās procesā un pastāvīgi pilnveidot mūža garumā, sasniedzot labklājību un labus sociālos rezultātus. Globalizācija, tehnoloģiskā revolūcija un digitalizācija pārveido darba un sociālo vidi, radot arvien pieaugošu pieprasījumu pēc augsta līmeņa kognitīvajām prasmēm, ko nevar aizstāt procesu automatizācija, kā arī pilnīgi jaunām, inovāciju un tehnoloģiju pratībā balstītām prasmēm. OECD nacionālo prasmju stratēģiju projekti tiek īstenoti, lai stiprinātu prasmju sistēmu pārvaldību, finansēšanu un informācijas sistēmas. Projektu ietvaros tiek veikts prasmju sistēmas novērtējums un sagatavoti ieteikumi efektīvām politikām, kā arī nodrošināts atbalsts to ieviešanai. Pašreiz šādi projekti tiek īstenoti 10 valstīs – Norvēģijā, Nīderlandē, Portugālē, Spānijā, Itālijā, Slovēnijā, Austrijā, kā arī Korejā, Meksikā un Peru[[2]](#footnote-3).

Eiropas Komisijas pārskatītā darba programma 2018.gadam Eiropas Savienības programmas *Erasmus+* izglītības, apmācības, jaunatnes un sporta jomā īstenošanai[[3]](#footnote-4) paredz Eiropas Komisijas stratēģisku partnerību ar OECD, lai atbalstītu nacionālos pētījumus izglītības un apmācības jomā, kas atbilst Eiropas Savienības politikas nostādnēm un prioritātēm, tai skaitā mērķim veicināt sociālo vienlīdzību, aktīvu pilsoniskumu un nodarbinātību, nodrošinot kvalitatīvas izglītības, apmācības un mūžizglītības iespējas ikvienam. *Erasmus+* ietvaros ir paredzēts atbalsts nacionālo prasmju stratēģiju projektu īstenošanai, ņemot vērā OECD ekspertīzes unikālo pievienoto vērtību nacionālo izglītības un prasmju sistēmu stiprināšanā un ekonomiskās attīstības izaicinājumu pārvarēšanā.

Eiropas Komisijas darba programmā 2018.gadam *Erasmus+* īstenošanai paredzēts līdzfinansējums OECD Nacionālo prasmju stratēģiju projektiem 80% apmērā no katra projekta kopējās summas. Latvija no Eiropas Komisijas ir saņēmusi konceptuālu apstiprinājumu Latvijas nacionālā prasmju stratēģijas projekta īstenošanai ar *Erasmus+* līdzfinansējumu 80% apmērā no Latvijas projekta kopējās summas, nosakot, ka projekta 1.posms tiek finansēts no Eiropas Komisijas apstiprinātās darba programmas 2018.gadam, bet 2.posms – no tās darba programmas 2019.gadam, kuras apstiprināšana indikatīvi plānota 2018.gada oktobrī. **Latvija ir identificēta kā prioritāri atbalstāmā valsts,** ņemot vērā, ka projekta rezultātā tiks sagatavotas Izglītības un prasmju attīstības pamatnostādnes 2021.-2027.gadam un tiks nodrošināta rīcībpolitikas sasaiste ar nākošo struktūrfondu plānošanas periodu.

1. **Projekta izmaksas un finansēšanas kārtība**

OECD noteiktās Latvijas projekta izmaksas abiem posmiem kopā ir**700 000 EUR** (2018.gadā – 350 000 EUR, 2019.gadā – 350 000 EUR).

|  |  |
| --- | --- |
| **Projekta komponentes** | **Izmaksas EUR** |
| **Diagnostikas posms**   * 4 ekspertu misijas Latvijā * Diagnostikas semināra kopsavilkums * OECD Prasmju stratēģijas Diagnostikas ziņojuma par Latviju sagatavošana un publicēšana (angļu valodā)   **Rīcības posms**   * 3 ekspertu misijas Latvijā * OECD Prasmju stratēģijas Rīcības ziņojuma par Latviju sagatavošana un publicēšana (angļu valodā) * Atbalsts Izglītības un prasmju attīstības pamatnostādņu 2021.-2027.gadam sagatavošanai atbilstoši OECD darba rezultātiem   . | 350 tūkst. EUR    350 tūkst. EUR |
| **Kopā** | **700 tūkst. EUR** |

**Eiropas Komisijas** **plānotais *Erasmus+* līdzfinansējums Latvijas Diagnostikas posmam ir 280 000 EUR. Kopējais Latvijai 2018.gadā indikatīvi pieejamais finansējums ir 300 000** – **350 000 EUR.**  Finansējuma rezerve gada aploksnē, kas paliks pāri no Latvijai indikatīvi pieejamā finansējuma, var tikt izmantota nākošā posma uzsākšanai. Minēto Eiropas Komisijas pārstāvji apliecināja 2018.gada 28.februāra audiokonferencē ar Izglītības un zinātnes ministriju (3.pielikums), kā arī saņemts OECD elektronisks apstiprinājums (4.pielikums)

Lēmums par 2019.gada finansējuma aploksni *Erasmus+* komitejā varētu tikt pieņemts 2018.gada oktobrī. OECD ir informējusi Eiropas Komisiju, ka 2018. un2019.gadam pieejamā finansējuma ietvaros Latvija ir prioritāte.

Līgums par *Erasmus+* finansējumu tiks slēgts starp Eiropas Komisiju un OECD. *Erasmus+* finansējuma saņēmējs ir OECD.

Latvijai ir jāsedz 20% no projekta kopējās summas jeb **140 000 EUR par abiem posmiem, veicot maksājumu OECD.** Maksājumi paredzēti divās daļās:Diagnostikas posmam 2018.gadā – 70 000 EUR; un Rīcības posmam – 70 000 EUR 2019.gadā. Kopumā OECD ir elastīgi attiecībā uz maksājuma saņemšanas termiņiem.

**Latvijas maksājumu *Erasmus+* aktivitātei 20% apmērā** no projekta kopējās summas nodrošināšanai ir nepieciešams finansējums no 80.00.00 valsts budžeta programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, to novirzot 70.11.00 valsts budžeta apakšprogrammā “Dalība Eiropas Savienības izglītības sadarbības projektos”.

Papildus Latvijai jāsedz **semināru organizēšanas, tulkošanas izdevumi un projekta koordinatora slodze.** Minētais tiks nodrošināts no Izglītības un zinātnes ministrijas budžeta līdzekļiem. Precīzas izmaksas organizatorisko izdevumu segšanai tiks noteiktas, gatavojot detalizētu projekta plānu sadarbībā ar OECD.

1. **Projekta īstenošanas grafiks un rezultāti**

Sadarbība tiks īstenota divos secīgos posmos:

**1) Diagnostikas posms: 2018.gada 3.ceturksnis (septembris)-2019.gada 4.ceturksnis**

Diagnostikas posms paredz Latvijas prasmju sistēmas pārvaldības, finansēšanas un atbilstības darba tirgum izvērtējumu, balstoties uz starptautiski salīdzinošiem datiem un OECD valstu labo praksi. Tiks veikts Izglītības attīstības pamatnostādņu 2014.-2020.gadam rīcības virzienu novērtējums un tiks identificētas prioritātes un sagatavotas rekomendācijas nākošajam politikas plānošanas periodam. Plānotas 4 ekspertu misijas Latvijā, kuru laikā tiks organizēti darbsemināri un intervijas ar politikas veidotājiem, nacionālā līmeņa ekspertiem un sociālajiem partneriem.

**Diagnostikas posma uzdevumi:**

1) Noteikt attīstības tendences laika posmam no 2021. līdz 2027. gadam, īpašu uzmanību pievēršot demogrāfiskajiem, ekonomiskajiem un sociālajiem izaicinājumiem un to ietekmei uz prasmju politiku Latvijā.

- Izveidot Latvijas prasmju sistēmas karti, lai izprastu Latvijas prasmju nodrošināšanā iesaistīto dalībnieku struktūru un lomas.

- Novērtēt Latvijas prasmju sistēmas pašreizējās stiprās un vājās puses starptautiski salīdzinošā kontekstā.

2) Apkopot un raksturot Izglītības attīstības pamatnostādņu 2014.-2020. gadam politikas virzienus, pamatojoties uz Latvijas sniegtajiem datiem un informāciju.

3) Noteikt 3-4 prioritārās darbības jomas nākošajam pārskata periodam, indikatīvi:

- Studentu prasmju stiprināšana;

- Mūžizglītības kultūras veidošana;

- Kvalifikāciju atbilstības darba tirgum uzlabošana;

- Prasmju sistēmas pārvaldības stiprināšana.

4) Izstrādāt konkrētus ieteikumus gan valdībai, gan ieinteresētajām pusēm 3-4 prioritārajās darbības jomās, identificējot pastāvošos šķēršļus, kā arī labas prakses piemērus vietējā un starptautiskā līmenī.

***Plānotais rezultāts***: sagatavots OECD Prasmju stratēģijas Diagnostikas ziņojums par Latviju.

**2) Rīcības posms: 2020.gada 1.ceturksnis - 2020.gada 4.ceturksnis**

Rīcības posms paredz identificēt politikas kontekstu un izaicinājumus nākošajam politikas plānošanas periodam. Tā ietvaros tiks veikta Izglītības un prasmju pamatnostādņu 2021.-2027.gadam koncepcijas izstrāde, izvirzot nākošā politikas plānošanas perioda mērķus un prioritātes, uzdevumus un sagaidāmos rezultātus, kā arī finansējuma avotus. Tiks nodrošināts atbalsts politikas plānošanas dokumenta “Izglītības un prasmju attīstības pamatnostādnes 2021.-2027.gadam” sagatavošanai. Plānotas 3 ekspertu misijas Latvijā, to laikā notiks konsultācijas un diskusijas ar politikas veidotājiem, nacionālā līmeņa ekspertiem un sociālajiem partneriem.

**Rīcības posma uzdevumi:**

1. Izstrādāt ietvaru un identificēt mērķu kopumu un attiecīgos uzdevumus un aktivitātes Latvijas nacionālajai vidēja termiņa izglītības un prasmju stratēģijai – Izglītības un prasmju attīstības pamatnostādnēm 2021.-2027. gadam. Katram perioda **mērķim** identificēt:

- Politikas pamatojumu: Kāpēc ir nepieciešama rīcība? Kādu problēmu risina iesaistītās institūcijas?

- Kā novērtēt mērķa sasniegšanu? Kādi ir sagaidāmie rezultāti? Kā rezultāti tiks uzraudzīti un kas to veiks?

- Uzdevumi vai darbības: Kādi konkrēti uzdevumi un kādas darbības ļaus sasniegt izvirzītos mērķus?

Katram **uzdevumam vai darbībai** norādīt šādu informāciju:

* Izstrādes un īstenošanas apsvērumi: Kādi ir īstenošanas riski un kā tos iespējams mazināt?
* Laika grafiki: Kādi ir šo uzdevumu vai darbību īstenošanas termiņi?
* Pienākumi: Kādas puses būs atbildīgas par politikas īstenošanu?
* Izmaksas un līdzekļu avoti: Kādas būs ierosinātās politikas izmaksas? Ja priekšlikums balstās uz esošu programmu, kāds ir pašreizējais šīs programmas finansējuma apjoms? Kas ir finansējuma avoti (gan valsts, gan ES struktūrfondi)?

1. Sniegt atbalstu politikas īstenošanai – nodrošināt atbalstu projekta rezultātu iestrādāšanai Latvijas nacionālajā vidēja termiņa izglītības un prasmju stratēģijā – Izglītības un prasmju attīstības pamatnostādnēs 2021. - 2027. gadam.

***Plānotie rezultāti:***

         -   Sagatavots OECD Prasmju stratēģijas Rīcības ziņojums par Latviju, kas ietver Izglītības un prasmju attīstības pamatnostādņu 2021.-2027.gadam koncepciju.

         -  Sniegts atbalsts Izglītības un prasmju attīstības pamatnostādņu 2021.-2027.gadam sagatavošanai atbilstoši OECD darba rezultātiem.

1. **Projektā izmantojamie dati un Latvijas puses ieguldījums**

Projekta vajadzībām OECD izmantos nacionālos statistikas datus un OECD starptautiski salīdzinošos datus, Latvijas puses sniegtos datus OECD īpaši sagatavotai anketai, kā arī OECD ekspertu misiju laikā iegūtos datus un citu Latvijas puses sniegto informāciju, tai skaitā Centrālās statistikas pārvaldes statistikas datus par iedzīvotāju izglītības līmeni un nodarbinātību, Izglītības un zinātnes ministrijas datus par izglītības institūciju absolventiem, iegūto grādu un kvalifikāciju rādītājiem, Ekonomikas ministrijas vidēja termiņa darba tirgus prognozes attiecībā uz specialitāšu piedāvājuma un pieprasījuma attiecību u.c. informāciju.

Projekta vajadzībām tiks izmantoti arī aktuālie Izglītības un zinātnes ministrijas pētījumi izglītības un apmācības sistēmas kvalitātes, pārvaldības un atbilstības darba tirgum veicināšanai[[4]](#footnote-5). Tāpat tiks izvērtētas pašreiz īstenotās nacionālās reformas un attīstības iniciatīvas izglītības, apmācības un nodarbinātības veicināšanas jomā, kas tiks ņemtas vērā un atspoguļotas Izglītības un prasmju attīstības pamatnostādnēs 2021.-2027.gadam, nodrošinot uzsākto aktivitāšu nepārtrauktību.

Latvijas pusei jānodrošina nacionālo statistikas datu un informācijas apkopošana un sniegšana OECD sagatavotajai anketai, semināru organizēšana, saziņa ar iesaistītajām pusēm un citi organizatoriski darbi. Projekta īstenošanai Izglītības un zinātnes ministrija izveidos ekspertu darba grupu, kas darbosies kā OECD projekta komandas partneris Latvijā. Pušu sadarbību koordinēs Izglītības un zinātnes ministrijas nozīmēts projekta koordinators. Darba grupu veidos Latvijas izglītības un apmācības, darba tirgus un nodarbinātības, kā arī politikas plānošanas eksperti, nodrošinot starptautiskās pieredzes un vietējās situācijas pārzināšanas caurviju un maksimālu sadarbības ar OECD atdevi. Izglītības un zinātnes ministrija nepieciešamo darbu vadīs koordinēti ar Latvijas Pastāvīgo pārstāvniecību OECD.

1. **Lēmuma pieņemšana un nosacījumi**

Izvērtējot OECD piedāvājuma, Izglītības un zinātnes ministrija ir sniegusi konceptuālu piekrišanu OECD un Eiropas Komisijai par projekta īstenošanu saskaņā ar pašreizējo piedāvājumu.

Oficiāls lēmums par projekta īstenošanu Latvijai jāsniedz OECD un Eiropas Komisijai vēstules formā par apņemšanos veikt līdzmaksājumu 20% apmērā no projekta kopējās summas (vispirms par projekta 1.posmu).OECD uzsāk projekta detalizētu plānošanu pēc oficiālā lēmuma saņemšanas.

Ja Latvija **līdz aprīļa beigām** nesniegs apstiprinājumu par līdzfinansējuma maksājumu projekta īstenošanai, nebūs iespējams nodrošināt projekta īstenošanu atbilstoši plānotajam grafikam, kā arī pastāv iespēja, ka *Erasmus+* programmā iezīmētais finansējums tiks novirzīts citai dalībvalstij, kas ir izrādījusi interesi par sadarbību ar OECD (pašreiz notiek sarunas arī ar Poliju un Maltu). Tādējādi Latvija pazaudēs iespēju saņemt būtisku Eiropas Komisijas līdzfinansējuma daļu aktuālas ekonomiskās attīstības problēmas, t.i., prasmju pieprasījuma un piedāvājuma disproporcijas, novēršanai un efektīvas ieguldījumu stratēģijas sagatavošanai nākošajam struktūrfondu plānošanas periodam.

**Ievērojot projekta nozīmīgumu Latvijas ekonomiskās izaugsmes un konkurētspējas veicināšanā, kā arī pieejamo Eiropas Savienības programmas *Erasmus+* līdzfinansējuma apjomu,** **nepieciešams:**

1. Atļaut Izglītības un zinātnes ministrijai 2018.–2019.gadā uzņemties papildu valsts budžeta ilgtermiņa saistības 140 000 EUR apmērā un īstenot Eiropas Savienības *Erasmus+* programmas līdzfinansētu sadarbības projektu ar OECD “Latvijas izglītības un prasmju stratēģijas attīstība” no 2018.gada 1.septembra līdz 2020.gada 31.decembrim.
2. Lai 2018.gadā nodrošinātu valsts līdzfinansējumu 20% apmērā sadarbības projekta ar OECD “Latvijas izglītības un prasmju stratēģijas attīstība” pirmā posma īstenošanai (atbilstoši Eiropas Komisijas 2018.gada darba programmā *Erasmus+* īstenošanai noteiktajām Eiropas Savienības finansējuma likmēm sadarbības projektu ar OECD īstenošanai) Izglītības un zinātnes ministrijai saskaņā ar Ministru kabineta 2010.gada 18.maija noteikumiem Nr.464 “Noteikumi par 74.resora “Gadskārtējā valsts budžeta izpildes procesā pārdalāmais finansējums” 80.00.00 valsts budžeta programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” sagatavot un iesniegt pārdales pieprasījumu Finanšu ministrijā par 2018.gadā nepieciešamā līdzfinansējuma pārdali uz Izglītības un zinātnes ministrijas valsts budžeta apakšprogrammu 70.11.00 “Dalība Eiropas Savienības izglītības sadarbības projektos”.
3. Valsts līdzfinansējuma 20% apmērā sadarbības projekta ar OECD “Latvijas izglītības un prasmju stratēģijas attīstība” otrā posma īstenošanai (atbilstoši Eiropas Komisijas 2019.gada darba programmā *Erasmus+* īstenošanai noteiktajām Eiropas Savienības finansējuma likmēm sadarbības projektu ar OECD īstenošanai) Izglītības un zinātnes ministrijai normatīvajos aktos noteiktajā kārtībā sagatavot un iesniegt pārdales pieprasījumu Finanšu ministrijā par nepieciešamā līdzfinansējuma pārdali no 74.resora “Gadskārtējā valsts budžeta izpildes procesā pārdalāmais finansējums” budžeta programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz Izglītības un zinātnes ministrijas valsts budžeta apakšprogrammu 70.11.00 “Dalība Eiropas Savienības izglītības sadarbības projektos” pēc Eiropas Komisijas 2019.gada darba programmas *Erasmus+* īstenošanai apstiprināšanas.
4. Izglītības un zinātnes ministrijai informēt OECD un Eiropas Komisiju par Latvijas apņemšanos veikt līdzfinansējuma maksājumu 140 000 EUR apmērā projekta “Latvijas izglītības un prasmju stratēģijas attīstība” īstenošanai no 2018.gada 1.septembra līdz 2020.gada 31.decembrim.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

18.04.2018. 14:41

2782

G.Arāja, 67047875

gunta.araja @izm.gov.lv

L.Treimane

laura.treimane@mfa.gov.lv

1. OECD Economic Survey of Latvia 2017. Pieejams: http://www.oecd.org/economy/surveys/Latvia-2017-OECD-economic-survey-overview.pdf [↑](#footnote-ref-2)
2. OECD National Skills Strategies. Pieejams http://www.oecd.org/skills/nationalskillsstrategies/buildingeffectiveskillsstrategiesatnationalandlocallevels.htm [↑](#footnote-ref-3)
3. Amendment of the 2018 annual work programme for the implementation of *'Erasmus+*': the Union Programme for Education, Training, Youth and Sport. C(2018)774 of 15 February 2018 (27.lpp., 82.-83.lpp.)*.* Pieejams:https://ec.europa.eu/programmes/erasmus-plus/sites/erasmusplus2/files/c-2018-774-en.pdf [↑](#footnote-ref-4)
4. Izglītības un zinātnes ministrijas īstenotie pētījumi. Pieejams: http://www.izm.gov.lv/lv/publikacijas-un-statistika/petijumi [↑](#footnote-ref-5)